4+4 Ph.d.-uddannelsesforløb ved Det Tekniske Fakultet, Syddansk Universitet

### Opstart af 4+4 ph.d.-uddannelsesforløb

Opstart af et 4+4 ph.d.-uddannelsesforløb kan ske hvert år pr. 1. september efter opslag af et 4+4 stipendiat ved fakultetet. For at komme i betragtning til indskrivning på 4+4 ordningen, skal den studerende være optaget på en af fakultets kandidatuddannelser, og have gennemført de første 2 semestre af denne. Som udgangspunkt vil den studerende være indskrevet på både en kandidatuddannelsesramme og på ph.d.-uddannelsen de første 4 semestre af forløbet, og på ph.d.-uddannelsen de sidste 4 semestre. Dvs., den studerende i teorien de 4 første semestre er at betragte som deltidsindskrevet på hhv. kandidatstudiet og på ph.d.-studiet mht. studiebelastning.

Det anbefales, at institut og studerende ved opstart af et 4+4 ph.d.-uddannelsesforløb udarbejder en aftale om udbetaling af SU-ph.d.-stipendium og evt. aflønning for arbejde for den sektion under instituttet, som den studerende er tilknyttet. Indgås der aftale om timelønnet arbejde, kan aftalen lyde på, at der samlet i de første 22 måneder afvikles minimum 280 nettoarbejdstimer. TEK har udarbejdet et bilag til brug for aftalen (find aftaledokumentet på [SDUnet](http://sdunet.dk/Enheder/Fakulteter/Teknik/PhDStudy.aspx)).

### Forhold den første del af forløbet *før* opnået kandidatgrad

 **Studiet**

* Den studerende følger studieordningen for kandidatuddannelsen (med undtagelse af omfang for speciale) men har 2 ekstra semestre til at gennemføre uddannelsen. Den studerende skal senest have bestået sin kandidateksamen ved sommereksamen på dobbeltindskrivningens 4. semester
* Den studerende har mulighed for at gennemføre kandidatuddannelsen på under 22 måneder, såfremt det er muligt i forhold til reglerne for kandidatuddannelsen
* Den studerende følger reglerne for 4+4 ph.d.-uddannelse på TEK

**Vedr. tildeling af SU-ph.d.-stipendium med SDU som stipendiegiver til ph.d.-uddannelsen under 4+4 ordningen:**

I perioden før opnået kandidatgrad kan den ph.d.-studerende på 4+4 ordningen modtage SU-ph.d.-stipendium efter SU–loven med SDU som stipendiegiver fra opstart 1. september i første semester til og med udgangen af juni på det 4. semester = 12 + 10 mdr. Udbetaling af SU-ph.d.-stipendium sker månedsvis forud. Forhold vedr. ferie, barsel og sygdom er underlagt SU-loven.

SU-lov vedr. SU-ph.d.-stipendium til ph.d.-studerende før opnåelse af kandidatgrad: <https://www.retsinformation.dk/eli/lta/2023/395#id69293103-68a7-41c7-8617-3f7098a3de55>

**Vedr. almindelig SU-støtte fra SU-styrelsen til kandidatuddannelsen under 4+4 ordningen:**

1. Danske 4+4 ph.d.-studerende kan til kandidatuddannelsesdelen af deres uddannelse få almindelig SU-støtte fra SU-styrelsen. De kan få de klip de har tilbage i deres kandidatuddannelse. Det er individuelt hvor mange klip de har. Således er de ligestillet ift. deres medstuderende på kandidatuddannelsen mht. SU-støtte til en kandidatuddannelse.
2. 4+4 ph.d.-studerende som er statsborgere i andre EU/EØS lande kan, hvis de vurderes af SU-styrelsen at være berettiget til det, modtage almindelig SU-støtte fra SU-styrelsen til kandidatuddannelsesdelen af deres uddannelse. Betingelserne er at man er arbejdstager i 10-12 timer om ugen eller har haft sammenhængende ophold i Danmark i 5 år. Således er de ligestillet ift. deres medstuderende som er statsborgere i andre EU/EØS lande mht. SU-støtte fra SU-styrelsen til en kandidatuddannelse.

*Det er SU-styrelsens vurdering, at indgår man aftale med instituttet om at afvikle institutarbejdstimer knyttet til ph.d.-uddannelsen i de 22 måneder, hvor man er indskrevet som både kandidatstuderende og ph.d.-studerende, betragtes disse arbejdstimer som en del af ph.d.-uddannelsen (som man får SU-ph.d.-stipendium for) og kan derfor ikke kan betragtes som det lønarbejde som beskrevet i punkt 2 ovenfor. For at beholde retten, skal vedkommende udføre andet lønnet arbejde.*

Det er den studerendes ansvar at holde sig opdateret vedr. forholdene for deres SU-støtte til deres kandidatuddannelse fra SU-styrelsen. Spørgsmål skal derfor rettes til denne instans eller til SDUs SU-kontor som skal kontaktes via SPOC <https://spoc.sdu.dk/logintype> eller Telefon: 65501053 mandag, tirsdag og torsdag kl. 10-12. Den studerende skal huske at oplyse at vedkommende er indskrevet som 4+4 studerende.

**Ansættelse**

Instituttet *kan vælge* at tilbyde en studerende på 4+4 ordningen arbejde på instituttet for den sektion under instituttet, som den studerende er tilknyttet i de fire første semester af 4+4 uddannelsesforløbet. I praksis betyder det, at instituttet i denne periode kan indgå aftale med den studerende om, at denne udfører lønnet arbejde. Instituttet er ikke forpligtet til at tilbyde den studerende dette arbejde. Indgås der aftale om timelønnet arbejde, kan aftalen lyde på, at der samlet i de første 22 måneder af uddannelsesforløbet afvikles minimum 280 nettoarbejdstimer.

*De nettoarbejdstimer, der er afviklet de første 22 måneder, modregnes i de 840 nettoarbejdstimer for instituttet, der er en overenskomstmæssig del af ph.d.-stipendiatansættelsen de sidste 26 måneder.*

TEKs bilag til brug for aftalen skal benyttes ved hver aftaleindgåelse.

Instituttet tilsender ved opstart af hver enkel 4+4 ph.d.-studerende løn- og personalekontor en kopi af den underskrevne aftale.

Ph.d.-skolen anbefaler, at timetallet i de 22 måneder af 4+4 uddannelsesforløbet ikke overskrider 300 arbejdstimer. I henhold til ph.d.-skolens regler skal al institutarbejde som hovedregel være afviklet 1 år før indskrivningens ophør.

Arbejde i denne periode sker i henhold til Cirkulære om overenskomst for akademikere i staten bilag 5C, Aftale om aflønning af ph.d.-studerende før opnået kandidatgrad for arbejdsopgaver i forbindelse med forskeruddannelsen, <https://www.retsinformation.dk/Forms/R0710.aspx?id=179752#id986fedd9-e12d-42ed-806d-2a0e23486795> . Forhold vedr. feriegodtgørelse reguleres af ferieloven.

### Forhold den sidste del af forløbet *efter* opnået kandidatgrad

 **Studiet**På 4+4 ph.d.-studiet skal den studerende afslutte kandidatuddannelsen ved at bestå specialeeksamen på kandidatstudiet senest ved sommereksamen i juni på sit 4 semester.

* Den studerende afslutter kandidatuddannelsen herunder eksamen i henhold til reglerne for kandidatuddannelsen
* Den studerende følger reglerne for ph.d.-uddannelse på TEK for færdiggørelse af adgangsgivende eksamen, herunder krav om beståede ph.d.-uddannelseselementer i 4+4 ph.d.-uddannelsens første del
* Den studerende gennemfører den resterende del af ph.d.-studiet i henhold til reglerne for TEKs ph.d.-uddannelse

Efter den 4+4 ph.d.-studerende har opnået sin kandidatgrad, ophører SU-ph.d.-stipendiet. Sidste udbetaling af SU-ph.d.-stipendium sker til dækning af juni måned.

**Ansættelse**

Den studerende overgår efter kandidateksamen til ph.d.-stipendiatansættelse, såfremt vedkommende opfylder kriterierne dertil (se krav til karaktergennemsnit og karakter på specialeeksamen til optag på ph.d.-skolen [her](https://www.sdu.dk/en/forskning/phd/phd_skoler/phdtek/becomephd)). Lønudbetaling sker månedsvis bagud.

Ansættelse sker i henhold til Cirkulære om overenskomst for akademikere i staten, bilag 5, Protokollat om ph.d.-stipendiater <https://www.retsinformation.dk/eli/retsinfo/2021/10084#idaae1cc12-900f-4f71-8e32-4fbb7d6c8f74> .

Det lønnede stipendium strækker sig fra juli måned på 4. semester på ph.d.-uddannelsen til slutningen af det 8. semester, hvilket beløber sig til 26 måneders lønudbetaling, i henhold til Cirkulærebemærkninger til § 2, stk. 1 i Overenskomst for akademikere i staten, bilag 5, Protokollat om ph.d.-stipendiater:

*”Hvis en person har fået tildelt SU-ph.d.-stipendium før kandidatgrad er opnået (for eksempel den såkaldte 4+4-ordning), skal perioden som ph.d.-stipendiat afkortes med den tid, ph.d.-studiet efter kandidatgraden således bliver afkortet.”*

Opdateret 04/2024